Znašli ste se v precej nerodni situaciji ...



Ponudba je bila tako mamljiva, nagrada tako lepa.

Prijavili ste se na oglas za sanjsko službo razvijalca kreativnih rešitev, v zelo bogatem tehnološkem podjetju. Južni kraji, pisarna s pogledom na laguno, 364 sončnih dni na leto, robotski asistenti, samovozeči avtomobil, plača z veliko ničlami na koncu …

Ampak služba še ni vaša. Pričakovali ste, da boste v ohlajeni pisarni s ponosom pokazali vsa svoja spričevala s peticami, priznanja s tekmovanj, pohvale s krožkov, v resnici pa se je situacija zasukala malce drugače.

Predstavniki podjetja so vas kot živino strpali v majhne sobice, tri, štiri ali pet skupaj, kakor je pač naneslo, v sobi ni nič, razen dveh računalnikov, še sreča, da imate v žepu svoj telefon. Vrata so zaklenjena, na vratih elektronska ključavnica s tipkovnico. Nad vrati je napis »Tarde venientibus ossa« in ura, ki odšteva čas. Le 37 minut je še ostalo. Na mizi je list, na katerem je čudna naloga.



Premeči vrstice programa tako, da bo imela spremenljivka x na koncu vrednost 30

(43) x = z + 2

(35) x = 23 + y

(22) y = 1

(16) z = 4 + x

Številke vrstic ti dajo ključ.

Na žalost koda, ki je rešitev naloge, ne odpira vrat celice, ampak le naslednjo datoteko, v kateri je, ja prav imate, spet naloga. Postalo vam je jasno, da le čimprejšnji pobeg iz te sobe vodi do sanjske službe in naprej v svetlo prihodnost. Pa še s temi »zelenci«, ki prespijo vse ure informatike, morate sodelovati.